เอ็นซีไอเอส: หน่วยสืบสวนแห่งนาวิกโยธิน

**เอ็นซีไอเอส** () เป็นละครชุดที่ออกอากาศทางสถานีโทรทัศน์ซีบีเอสในสหรัฐอเมริกา เป็นเรื่องราวการสืบสวนของหน่วยสืบสวนอาชญากรรมทหารเรือและนาวิกโยธินแห่งสหรัฐอเมริกา โดยจะเน้นไปที่การสืบสวนอาชญากรรม ปฏิบัติการ และการก่อการร้ายในกองทัพเรือและเหล่านาวิกโยธินสหรัฐอเมริกา

โดยคอนเซปต์และตัวละครนั้นมาจากซีรีส์โทรทัศน์เรื่อง JAG โดยเป็นซีรีส์เรื่องเดียว ที่แตกออกมาจากเรื่อง JAG แล้วประสบความสำเร็จ โดยแตกออกมาในซีซั่น 8 ตอน "Ice Queen" และ "Meltdown" โดยนักแสดงในชุดแรกนี้ ได้แก่ มาร์ก ฮาร์มอน ไมเคิล เวทเทอร์รีลี รอบิน ลิฟลี พูลลี เพอร์เรต และ เดวิด แมคคอลลัม ต่อมา รอบิน ลิฟลี ลาออกจากซีรีส์ จึงได้นำ ซาช่า อเล็กซานเดอร์ เข้ามาเล่นแทน

ต่อมา เอ็นซีไอเอส ได้มีการแตกไลน์เพิ่มอีก 4 ซีรีส์ ได้แก่ เอ็นซีไอเอส:ลอสแอนเจลิส, เอ็นซีไอเอส:นิวออร์ลีนส์, เอ็นซีไอเอส:ฮาวาย, เอ็นซีไอเอส:ซิดนีย์, เอ็นซีไอเอส:ออริจินส์, และ เอ็นซีไอเอส:โทนี่แอนด์ซีวา ทั้งหมดได้ตั้งเป็น เอ็นซีไอเอสเฟรนไชส์ ในเวลาต่อมา โดยในเอ็นซีไอเอสเฟรนไชส์ มีซีรีส์ที่เกี่ยวข้องอีก 4 เรื่อง ได้แก่ ฮาวาย ไฟฟ์-โอ (เวอร์ชันปี พ.ศ. 2553), สกอร์เปี้ยน (ซีรีส์โทรทัศน์), แม็กไกเวอร์ เวอร์ชันปี พ.ศ. 2559 และ แม็กนั่ม พี.ไอ. เวอร์ชันปี พ.ศ. 2560

ทั้งนี้ เอ็นซีไอเอส เป็นซีรีส์เป็นซีรีส์ที่มียอดผู้ชมสูงสุดในสหรัฐอเมริกา ในรอบฤดูกาลปี พ.ศ. 2555-2556 ปัจจุบัน เอ็นซีไอเอส กำลังออกอากาศฤดูกาลที่ 23 และได้รับการอนุมัติให้มีการสร้างฤดูกาลที่ 24 ต่อไปในเดือนมกราคม พ.ศ. 2569 ซึ่งเอ็นซีไอเอสเป็นซีรี่ส์คนแสดงที่ออกอากาศมานานเป็นอันดับที่ 3 ของสหรัฐอเมริกา รองจาก ลอว์แอนด์ออร์เดอร์ : หน่วยสืบสวนคดีอุกฉกรรจ์พิเศษ ที่กำลังออกฤดูกาลที่ 27 และ ลอว์แอนด์ออร์เดอร์ ที่กำลังออกอากาศฤดูกาลที่ 25

นอกจากนี้ ในวันที่ 5 มกราคม พ.ศ. 2567 ซีบีเอสได้มีการประกาศสร้างซีรี่ส์ย้อนอดีตของเอ็นซีไอเอส ในชื่อ เอ็นซีไอเอส:ออริจินส์ ซึ่งเป็นเรื่องราวในอดีตของ เลรอย เจโทร กิบส์ ตั้งแต่ในวันที่เขาเข้ามาทำงานวันแรก ที่ปัจจุบันมี 2 ฤดูกาล และได้รับการอนุมัติให้สร้างฤดูกาลที่ 3 แล้วเช่นกัน

## ตัวละคร
### ตัวละครหลัก



## ประวัติตัวละคร
* **เจ้าหน้าที่พิเศษ ชั้นผู้กำกับการ ลีรอย เจโทร กิบส์ (Leroy Jethro Gibbs)** รับบทโดย มาร์ค ฮาร์มอน (Mark Harmon) เกิดที่เมือง Stillwater รัฐ Pennsylvania เข้าประจำการเป็นนาวิกโยธินในปี ค.ศ. 1976 และได้รับตำแหน่งพลซุ่มยิง เขาได้เลื่อนตำแหน่งเป็นพลแม่นปืนหลังไปประจำการที่ปานามาและอิรัก ต่อมา แชนนอน ภรรยา และ เคลลี่ ลูกสาวคนเดียวของเขา ได้ถูกฆาตกรรมอย่างเลือดเย็นโดยพ่อค้ายาเม็กซิกัน เปโดร เฮอร์นานเดส เขาจึงได้ลาออกจากองทัพมาเข้าร่วม NIS และกลายเป็น NCIS ในปัจจุบัน หลังจากนั้นเขาได้สังหารพ่อค้ายาคนนั้นและแต่งงานอีก 3 ครั้ง ปัจจุบันโสด เขาเป็นคนชอบช่วยเหลือผู้อื่น แต่นั่นกลับทำให้คนรอบข้างเขามักได้รับผลกระทบจากการกระทำของเขา ลูกทีมของเขาจะต้องปฏิบัติตามกฎของเขา ซึ่งมีประมาณ 91 ข้อ ไม่มีการเรียงข้อเหล่านั้น โดยเขาจะให้ลูกทีมค่อยๆเรียนรู้ไปเรื่อยๆด้วยตนเอง แม้จะบริหารงานได้ดีแต่เขาก็ไม่ชอบงานทางการเมือง กิปส์ชอบงานไม้เป็นอย่างมาก อันเห็นได้จากฉากห้องใต้ดินของเขาที่มักจะมีการต่อเรือหรือสร้างเครื่องมือเครื่องใช้ต่างๆอยู่เสมอ หลังจากการลาออกของสโลน กิบส์เริ่มมีอาการเหม่อลอยและจิตใจไม่อยู่กับเนื้อกับตัวอย่างเห็นได้ชัด จนกระทั่งในตอนที่ 10 ของฤดูกาลที่ 18 กิบส์ได้พลั้งมือทำร้ายผู้ต้องสงสัยโดยยังไม่มีการสืบสวน นั่นทำให้เขาถูกจับกุมและเหล่าสมาชิกในทีมต้องหยุดสืบสวนคดีนี้โดยทันที แม้ภายหลังเขาจะถูกปล่อยตัว แต่นั่นได้นำไปสู่การถูกพักงานอย่างไม่มีกำหนดโดยผู้อำนวยการแวนซ์ จนกระทั่งในตอนที่ 4 ของฤดูกาลที่ 19 หลังจากที่กิบส์และแม็กกีได้เสร็จสิ้นภารกิจในรัฐอะแลสกา เขาได้ตัดสินใจที่จะอยู่ที่นี่และไม่กลับไปที่วอชิงตัน ดี. ซี.อีกต่อไป ซึ่งถือเป็นการลาออกจากเอ็นซีไอเอสอย่างเป็นทางการ ซึ่งในช่วงเวลาก่อนหน้าการลาออก กิบส์เป็นตัวละครตัวเดียวที่ปรากฏตัวในทุกๆตอนของซีรี่ส์ (ฤดูกาลที่ 1-19)
* **เจ้าหน้าที่พิเศษ เคทลิน "เคท" ทอดด์ (Caitlin "Kate" Todd)** รับบทโดย ซาช่า อเล็กซานเดอร์ (Sasha Alexander) ปรากฏตัวในตอนแรกของฤดูกาลที่ 1 (ต่างจากตัวละครหลักในซีซั่นแรกตัวอื่นๆ ที่ปรากฏตัวครั้งแรกในซีรีส์ JAG ฤดูกาลที่ 8 ตอนที่ 20) อดีตเจ้าหน้าที่หน่วยสืบราชการลับ (Secret Service) ที่เคยได้รับหน้าที่สูงสุดในการปกป้องประธานาธิบดี เธอมีความสัมพันธ์ที่ดีกับคนในทีม แม้จะมีความขัดแย้งกับเจ้าหน้าที่ดินอสโซ่บ้าง เคทมีความสามารถพิเศษทั้งในด้านภารกิจคุ้มครอง กฎหมาย สเก็ตภาพ และการวิเคราะห์ทางจิตวิทยา เธอเสียชีวิตระหว่างการปฏิบัติหน้าที่ในตอนจบของฤดูกาลที่ 2 ถูกสังหารโดยผู้ก่อการร้ายกลุ่มแอล-ไคดานาม อารี ฮาสวารี (ฤดูกาลที่ 1-3, 8-9 และ 12)
* **เจ้าหน้าที่พิเศษภาคสนามอาวุโส แอนโทนี่"โทนี่" ดี. ดินอสโซ่ จูเนียร์ (Anthony "Tony" D. DiNozzo, Jr.)** รับบทโดย ไมเคิล เวทเทอร์ลี (Michael Weatherly) อดีตนักสืบคดีฆาตกรรมของกรมตำรวจบัลติมอร์ (ก่อนหน้านี้เคยปฏิบัติงานที่กรมตำรวจพีโอเรีย) จบจากมหาวิทยาลัยรัฐโอไฮโอ เขามาจากครอบครัวที่ร่ำรวยแต่ไม่สมบูรณ์ โทนี่สูญเสียแม่ตั้งแต่ยังเด็ก ด้วยความที่เขาชอบดูภาพยนตร์กับแม่ทำให้เขาหลงใหลในภาพยนตร์เป็นอย่างมาก และจากการที่เคยถูกคู่หมั้นบอกเลิกก่อนงานแต่งงานเพียงไม่กี่วัน ส่งผลให้เขาไม่จริงจังกับความสัมพันธ์มากนัก โทนี่มีนิสัยชอบจีบ กลั่นแกล้ง และสอดรู้สอดเห็นเพื่อนร่วมงาน แต่ก็มีทักษะการคิดนอกกรอบและความตรงไปตรงมา รวมถึงทักษะทางภาคสนาม อันเป็นประโยชน์ในการสืบสวน หลายๆคนในหน่วยชอบเปรียบเขาว่าเป็นมือขวาของกิปส์ ในตอนจบฤดูกาลที่ 5 เขาถูกส่งไปประจำเรือต่างๆของกองทัพเรือก่อนจะย้ายกลับมาในฤดูกาลที่ 6 ตอนที่ 2 ในฤดูกาลที่ 13 เขาได้ทราบว่า เขามีลูกสาวชื่อ ทาลี กับเจ้าหน้าที่ดาวิด (ที่คาดว่าเสียชีวิตไปแล้วจากระเบิด) จึงลาออกเพื่อไปดูแลลูกสาวและย้ายไปอยู่ที่ปารีส นอกจากนี้ โทนี่ได้กลับมาเยี่ยมทีมในตอนที่ 2 ของฤดูกาลที่ 21 เพื่อร่วมไว้อาลัยแก่การจากไปของคุณหมอมัลลาร์ด หนึ่งในอดีตเพื่อนร่วมทีมคนสำคัญของเขา (ฤดูกาลที่ 1-13, 21)
* **เจ้าหน้าที่พิสูจน์หลักฐาน แอ็บบิเกล "แอ็บบี้" ชูโต (Abigail "Abby" Sciuto)** รับบทโดย พอลลี เพอร์เรต (Pauley Perrette) เป็นชาวเมือง Jefferson Parish รัฐ Louisiana โดยเธอนั้นถูกรับมาเลี้ยงโดยพ่อแม่เลี้ยงที่เป็นคนหูหนวก (ซึ่งเธอเพิ่งทราบในฤดูกาลที่ 9) เธอมีความคลั่งไคล้ในศิลปะโกธิคและเธอติดกาแฟตรา "Caf-Pow!" เป็นอย่างมาก เธอนับถือศาสนาคริสต์ นิกายโรมันคาทอลิกและชอบเล่นโบว์ลิ่งกับเหล่าแม่ชี เธอมีความสัมพันธ์กับเจ้าหน้าที่แม็กกีในช่วงฤดูกาลต้นๆ เธอเป็นคนที่แอคทีฟและเป็นที่รักของคนในทีม โดยเธอชอบกอด พูดเร็วมากๆและง่ายต่อการเบี่ยงความสนใจของเธอ เธอมักจะปรึกษากิปส์ในทุกๆเรื่องและหลายๆครั้งก็อาศัยภาษามือ เธอลาออกจากทีมในตอนที่ 22 ของฤดูกาลที่ 15 หลังเจ้าหน้าที่รีฟส์ได้เข้าปกป้องเธอจนถูกยิงเสียชีวิต เธอจึงลาออกเพื่อไปทำงานด้านการกุศลที่ประเทศอังกฤษตามที่เจ้าหน้าที่รีฟส์สั่งเสียเธอไว้ เธอเคยมีบทบาทในฐานะตัวละครรองสำคัญของ เอ็นซีไอเอส: ลอสแอนเจลิส และ เอ็นซีไอเอส: นิวออร์ลีนส์ (ฤดูกาลที่ 1-15)
* **นายแพทย์ โดนัล "ดักกี้" มัลลาร์ด (Dr. Donald "Ducky" Mallard)** รับบทโดย เดวิด แมคคอลลัม (David McCallum) หัวหน้าแพทย์ชันสูตรศพและเพื่อนเก่าของกิบส์ เขาเป็นชาวสกอต จบการศึกษาจากวิทยาลัยแพทยศาสตร์ มหาวิทยาลัยเอดินบะระ เคยเป็นแพทย์ทหารของอังกฤษ เข้าร่วม NIS ในปี 1992 เขาเป็นคนใจดี สงบ และมีความรู้มาก หลายๆครั้งเขาจะเรียกชื่อเต็ม นามสกุล หรือตำแหน่งของเพื่อนร่วมงานเพื่อแสดงถึงการให้เกียรติ (และเขาเป็นคนเดียวที่เรียกกิบส์ว่า "เจโทร") เนื่องจากนามสกุลของเขาที่เขียนเหมือนกับเป็ดแมลลาร์ด จึงเป็นที่มาที่เพื่อนร่วมทีมมักจะเรียกเขาว่า "ดักกี้" เขามีความสามารถทางด้านการแพทย์ การชันสูตร และด้านการวิเคราะห์ทางจิตวิทยา แต่มีนิสัยชอบพูดกับศพระหว่างการชันสูตร ในตอนจบของฤดูกาลที่ 9 เขาหัวใจวายก่อนเข้าร่วมงานแต่งของคุณหมอพาล์มเมอร์ ซึ่งทำให้เขาต้องพักงานในช่วงต้นของฤดูกาลที่ 10 ในฤดูกาลที่ 15 เขาถูกเชิญไปเป็นอาจารย์รับเชิญที่มหาวิทยาลัยเอดินบะระ ก่อนจะรับตำแหน่งอาจารย์ที่โรงเรียนแพทย์ที่นิวยอร์ก เขาได้ลาออกจากตำแหน่งหัวหน้าแพทย์ชันสูตรศพในฤดูกาลที่ 16 ตอนที่ 16 และย้ายไปรับตำแหน่งนักประวัติศาสตร์องค์กรแทน ซึ่งเป็นตำแหน่งงานพาร์ทไทม์ที่กิบส์และแวนซ์เสนอให้เขา เพื่อที่เขาจะยังสามารถนำองค์ความรู้ในด้านประวัติศาสตร์มาช่วยทีมคลี่คลายคดีที่จำเป็นต้องอาศัยผู้เชี่ยวชาญด้านประวัติศาสตร์ได้ และนั่นก็เป็นการเปิดเผยถึงองค์ความรู้ของคุณหมอมัลลาร์ดในด้านต่างๆนอกเหนือจากด้านการแพทย์อีกด้วย ทั้งประวัติศาสตร์ โบราณวัตถุ โบราณสถาน และบุคคลเก่าแก่ที่มีชื่อเสียงที่คดีเชื่อมโยงถึง (ฤดูกาลที่ 1-21)
*เดวิด แมคคอลลัม เสียชีวิตเมื่อวันที่ 25 กันยายน พ.ศ. 2566 นั่นทำให้ตอนที่ 22 หรือตอนจบของฤดูกาลที่ 20 เป็นการปรากฏตัวครั้งสุดท้ายของคุณหมอมัลลาร์ด โดยในฉากจบของตอนที่ 1 ของฤดูกาลที่ 21 คุณหมอพาล์มเมอร์ได้ติดต่อมาหาทีมเพื่อแจ้งว่าคุณหมอมัลลาร์ดได้เสียชีวิตลงอย่างสงบ ซึ่งในตอนต่อไป หรือตอนที่ 2 ของฤดูกาลดังกล่าวได้ถูกแต่งขึ้นมาเป็นพิเศษเพื่อไว้อาลัยให้แก่นักแสดง เดวิด แมคคอลลัม และตัวละครของเขา นายแพทย์ โดนัลด์ "ดักกี้" มัลลาร์ด*
* **เจ้าหน้าที่พิเศษภาคสนามอาวุโส ทิโมที "ทิม" แม็กกี (Timothy "Tim" McGee)** รับบทโดย ฌอน เมอร์รีย์ (Sean Murray) ปรากฏตัวครั้งแรกในตอนที่ 7 ของฤดูกาลที่ 1 ในฐานะเจ้าหน้าที่สืบสวนภาคสนามประจำฐานทัพเรือนอร์ฟอล์ค เขาจบด้านวิศวกรรมชีวการแพทย์จากมหาวิทยาลัยจอนส์ฮอปกินส์และนิติคอมพิวเตอร์จากสถาบันเทคโนโลยีแมสซาชูเซตส์และจบจากศูนย์ฝึกอบรมเจ้าหน้าที่รัฐบาลกลางเป็นที่หนึ่งของรุ่น เขาเริ่มมีความสัมพันธ์แบบคบๆเลิกๆกับแอ็บบี้ตั้งแต่ช่วงฤดูกาลที่ 1-10 ต่อมา ในฤดูกาลที่ 2 เขาได้รับการเลื่อนตำแหน่งมาเป็นเจ้าหน้าที่พิเศษที่กรมอู่ทหารเรือ เขามักถูกเหล่าเจ้าหน้าที่รุ่นพี่กลั่นแกล้งอยู่เป็นประจำ โดยเฉพาะเจ้าหน้าที่ดินอสโซ่ ซึ่งมักจะตั้งชื่อเล่นให้เขาจนมีชื่อเรียกจำนวนมากกว่า 200 ชื่อ และยังชอบให้เขาทำภารกิจสกปรกต่างๆ ในฤดูกาลที่ 4 เขาถูกเปิดเผยจากน้องสาวว่าเขามีอาชีพเสริมเป็นนักเขียน และได้นำเรื่องราวของสมาชิกในทีมไปเขียนเป็นหนังสือเรื่อง Deep Six: The Continuing Adventures of L.J. Tibbs ซึ่งทำให้สมาชิกหลายคนไม่พอใจเป็นอย่างมาก และหนังสือภาคต่อก็ก่อให้เกิดเหตุการณ์ฆาตกรรมต่อเนื่อง (ซึ่งต่อมาได้มีการเปิดเผยในฤดูกาลที่ 20 ว่าเขามีแผนจะกลับมาเขียนต่อ และเพื่อนร่วมทีมรุ่นหลังต่างสนใจหนังสือของเขามาก โดยเฉพาะเจ้าหน้าที่ทอร์เรส) ในตอนจบของฤดูกาลที่ 5 เขาถูกโยกย้ายไปอยู่หน่วยอาชญากรรมไซเบอร์ เพื่อตรวจหาสายลับในหน่วยงาน ก่อนจะย้ายกลับมาร่วมทีมในฤดูกาลที่ 6 ในฤดูกาลที่ 11 เขาได้เริ่มคบหากับ เดไลลา ฟิลด์ดิ่ง นักวิเคราะห์จากกระทรวงกลาโหม แม้เธอจะประสบอุบัติเหตุจนเป็นอัมพาตไปครึ่งตัว แต่พวกเขาก็ฝ่าฟันอุปสรรคจนได้แต่งงานในฤดูกาลที่ 14 และคลอดลูกแฝดสองคนในฤดูกาลที่ 15 โดยเป็นลูกชาย ชื่อ จอห์น แม็กกี และลูกสาว ชื่อ มอร์แกน แม็กกี หลังจากการลาออกของกิบส์ในตอนที่ 4 ของฤดูกาลที่ 19 ผู้อำนวยการแวนซ์ได้เสนอให้แม็กกีเลื่อนขั้นขึ้นมาเป็น เจ้าหน้าที่พิเศษ ชั้นผู้กำกับการ แทนที่ของกิบส์ แต่แม็กกีปฏิเสธข้อเสนอนี้ เขาเป็นตัวละครที่แสดงให้เห็นถึงการพัฒนาที่ดีในการเป็นเจ้าหน้าที่ ผู้อำนวยการแวนซ์เคยกล่าวว่า เขาจะสามารถเป็นผู้อำนวยการได้ในอนาคต (แม็กกีเคยได้ขึ้นมารักษาการตำแหน่งผู้อำนวยการแทนแวนซ์ชั่วคราว 2 ครั้ง ครั้งแรกในตอนที่ 5 ของฤดูกาลที่ 20 ในขณะที่แวนซ์กับพาร์คเกอร์ไปทำภารกิจที่ประเทศเยอรมนี และครั้งที่สองในตอนที่ 7 ของฤดูกาลที่ 21 ซึ่งแวนซ์ถูกซุ่มยิงในขณะที่เขาไปเยี่ยมสุสานของภรรยา ทำให้เขาต้องพักรักษาตัวในตอนดังกล่าว) เจ้าหน้าที่แม็กกีเป็นตัวละครหลักที่ปรากฏตัวออกมามากที่สุด และเป็นตัวละครหลักที่เก่าแก่ที่สุดที่ยังคงปรากฏตัวในปัจจุบัน 
* **เจ้าหน้าที่พิเศษ ซีวา ดาวิด (Ziva David)** รับบทโดย คร์อด ดี ปาโบล (Coté de Pablo) ปรากฏตัวครั้งแรกในตอนแรกของฤดูกาลที่ 3 โดยเธอเป็นเจ้าหน้าที่ของหน่วยข่าวกรองประเทศอิสราเอลชื่อ มอสสาด (Mossad) เธอได้ช่วยชีวิตกิปส์โดยสังหารอารี ฮาสวารี พี่ชายต่างมารดาของเธอ ต่อมาในตอนที่ 4 ของฤดูกาลเดียวกัน เธอได้รับตำแหน่งเจ้าหน้าที่ประสานงาน โดยขึ้นตรงกับทั้งมอสสาดและเอ็นซีไอเอส ในช่วงแรกเธอมีปัญหากับสมาชิกคนอื่นๆในทีมแต่ภายหลังก็สามารถปรับตัวได้ ในช่วงท้ายของฤดูกาลที่ 6 ซีวามีความสัมพันธ์กับเจ้าหน้าที่มอสสาด ไมเคิล ริฟกิน จนนำมาสู่ปัญหาใหญ่ในทีม เธอลาออกจากทีมในตอนจบของฤดูกาลนั้น แต่ต่อมาเธอถูกกลุ่มก่อการร้ายในประเทศโซมาเลียจับเป็นตัวประกัน สมาชิกในทีมได้ร่วมกันช่วยเหลือ เธอจึงได้ลาออกจากมอสสาดและกลายมาเป็นเจ้าหน้าที่พิเศษเต็มตัว ในฤดูกาลที่ 10 ตอนที่ 11 พ่อของเธอถูกยิงสังหารพร้อมกับภรรยาของผู้อำนวยการแวนซ์ในการเลี้ยงรับรองอาหารเย็น โดยเป็นฝีมือของลูกน้องของเค้า เธอได้ติดตามคนร้ายจนเขาฆ่าตัวตายในเวลาต่อมา ในตอนจบของฤดูกาลที่ 10 ดินอสโซ่ ซีวา และแม็กกี ตัดสินใจลาออกเพื่อช่วยเหลือกิปส์ที่ถูกผู้ตรวจสอบจากกระทรวงกลาโหมเล่นงาน อย่างไรก็ตาม เธอเป็นคนเดียวที่ตัดสินใจไม่กลับมาร่วมงานกับทีมในฤดูกาลที่ 11 ในตอนจบของฤดูกาลที่ 13 ได้มีการเปิดเผยว่า เธอมีลูกกับเจ้าหน้าที่ดินอสโซ่ชื่อ ทาลี และคาดว่าเธอได้เสียชีวิตจากเหตุระเบิดที่บ้านพักของเธอที่อิสราเอล แต่ต่อมาในตอนที่สิบสามของฤดูกาลที่ 16 เจ้าหน้าที่บิชอปค้นพบว่าซีวายังไม่ตาย แต่ตัดสินใจที่จะเก็บเรื่องนี้เป็นความลับให้เธอ และเธอได้กลับมาหากิบส์ในตอนจบของฤดูกาลที่ 16 เพื่อแจ้งให้กิบส์และเพื่อนร่วมทีมทราบเกี่ยวกับผู้ก่อการร้าย มิรา ซาฮาห์ อาซาม ซึ่งเป็นลูกน้องเก่าของ อารี ฮาสวารี หลังจากจบปัญหาแล้ว เธอได้เดินทางไปยังปารีสเพื่อกลับไปหาดินอสโซ่กับทาลีในตอนที่ 11 ของฤดูกาลที่ 17 เธอมีทักษะด้านการจารกรรม สังหาร และต่อต้านการก่อการร้าย รวมถึงมีทักษะทางภาษาที่โดดเด่น กิบส์เปรียบเธอเสมือนกับลูกสาว เธอเป็นตัวละครที่มีเส้นเรื่องสำคัญต่อซีรีส์ (ฤดูกาลที่ 3-12, 16-17)
* **ผู้อำนวยการ เจนนิเฟอร์ "เจนนี่" เช็พเพิร์ด (Jennifer "Jenny" Shepard)** รับบทโดย ลอเร็น ฮอลลี (Lauren Holly) อดีตเคยเป็นเจ้าหน้าที่ภาคสนาม รวมทั้งเคยเป็นคู่หูและมีความสัมพันธ์กับกิปส์ ต่อมาเธอย้ายไปทำงานด้านการเมือง จนได้รับตำแหน่งผู้อำนวยการในตอนแรกของฤดูกาลที่ 3 เธอพยายามพิสูจน์ว่าการที่เธอเป็นผู้หญิงไม่ได้ทำให้ประสิทธิภาพการบริหารงานลดลง เธอเป็นคนชักชวนซีวาเข้ามาร่วมทีมและเป็นคนที่สั่งให้โทนี่ทำภารกิจสืบสวนเพื่อเปิดโปงลาแกรนูลี พ่อค้าอาวุธที่เธอเชื่อว่าฆ่าพ่อของเธอ และเจ้าหน้าที่ CIA ที่แปรพักตร์ ซึ่งแม้เธอจะทำสำเร็จแต่ต้องแลกมาด้วยชีวิตของลูกน้องหลายคน ในตอนที่ 18 ของฤดูกาลที่ 5 เธอถูกลูกน้องของนาตาชา คนที่เธอเคยช่วยชีวิตไว้สังหารที่ร้านอาหาร ซึ่งเป็นแผนของเธอที่จะจบชีวิตตัวเองเนื่องจากอาการป่วยของเธอ (ฤดูกาลที่ 3-5, 8-9, 12)
* **ผู้อำนวยการ ลีออน แวนซ์ (Leon Vance)** รับบทโดย ร็อกกี้ แคร์โรล (Rocky Carroll) อดีตเคยเป็นนาวิกโยธิน ยศร้อยโท แต่ด้วยความชอบชกมวยมากจนต้องผ่าตัดตา ทำให้เขาต้องลาออกจากกองทัพ ต่อมาได้รับตำแหน่งเจ้าหน้าที่ปฏิบัติการที่อัมสเตอร์ดัม ประเทศเนเธอร์แลนด์ ซึ่งทำให้เขารู้จักอีไล ดาวิด พ่อของซีวา และเคยรู้จักกิบส์เนื่องจากเคยติดเงินค่าแฮมเบอร์เกอร์ของกิบส์ ในตอนที่ 14 ของฤดูกาลที่ 5 เขาได้รับตำแหน่งผู้ช่วยผู้อำนวยการรักษาการแทนผู้อำนวยการเช็พเพิร์ด ในช่วงแรก คนในทีมของกิบส์ไม่ไว้ใจเข้า แต่ตอนหลังพวกเขาก็เข้าใจแวนซ์ถึงประสงค์ของเขาที่ต้องการกวาดล้างเจ้าหน้าที่ที่ทุจริต ความพยายามของเขานั้นสำเร็จ แต่เกือบต้องแลกมาด้วยชีวิตของแวนซ์ ในฤดูกาลที่ 10 ภรรยาของเขาถูกสังหาร ทำให้เขาต้องกลายเป็นพ่อเลี้ยงเดี่ยว ในตอนที่ 14 ของฤดูกาลที่ 19 แวนซ์ได้ส่งลูกสาวของเขา เคย์ลา ซึ่งพึ่งจบหลักสูตรเป็นเจ้าหน้าที่ฝึกหัดภาคสนาม มาฝึกงานในทีมของพาร์คเกอร์ แต่เคย์ลาถูกคนร้ายลักพาตัวไปตั้งแต่ฝึกงานวันแรก แม้แวนซ์และทีมจะช่วยเหลือเธอออกมาได้ แต่เขาได้ตัดสินใจส่งลูกสาวไปฝึกงานในเอ็นซีไอเอสหน่วยอื่นแทนในช่วงท้ายตอน ในฤดูกาลที่ 22 แวนซ์เริ่มวางแผนที่จะเกษียณตัวเองและเริ่มมองหาบุคคลที่จะมาแทนตำแหน่งของเขา จนได้ เกเบียล ลาโรซ์ มาเป็นรองผู้อำนวยการ ซึ่งเป็นบุคคลที่เจ้าหน้าที่แม็กกีไม่ไว้วางใจเลยมาตั้งแต่ต้นจนถึงขั้นที่เขาต้องแอบสืบเองตามลำพัง จนกระทั่งเปิดเผยว่าลาโรซ์เป็นหนอนบ่อนไส้จากองค์กร เน็กซัส ซึ่งเป็นองค์กรอาชญากรระดับประเทศ และเปิดเผยทับอีกครั้งในช่วงท้ายฤดูกาลว่าเขาเป็นเจ้าหน้าที่จากกระทรวงยุติธรรมสหรัฐ ที่แฝงตัวเข้าไปเป็นส่วนหนึ่งของเน็กซัส และในนามของอาชญากรก็แฝงตัวมาเป็นรองผู้อำนวยการอีกที ซึ่งเป็นส่วนหนึ่งในแผนของแวนซ์ที่จะทำการโค่นล้มเน็กซัสให้ได้ จากเหตุการณ์สืบเนื่องทั้งหมด ลาโรซ์ต้องถอนตัวจากภารกิจก่อนกำหนดเพราะตัวตนทั้งหมดถูกเปิดเผย และแวนซ์จะยังคงเป็นผู้อำนวยการของเอ็นซีไอเอสต่อไป แต่ทว่า ในฤดูกาลที่ 23 ตอนที่ 12 เขาได้แจ้งข่าวกับทุกคนว่า หน่วยงานเอ็นซีไอเอสถูกเบื้องบนจาก CID หรือ หน่วยสืบสวนอาชญากรรมกองทัพบกสหรัฐอเมริกา ซึ่งเป็นระดับสูงที่สุดของหน่วยสืบสวนของหน่วยงานทหารทั้งหมด สั่งยุบและปิดตัวลง ทำให้สมาชิกทุกๆคนต้องแยกย้ายกระจัดกระจายกันไป ในตอนที่ 13 แวนซ์ได้ต่อสู้อย่างหนักเพื่อที่จะทำให้เอ็นซีไอเอสกลับมาเปิดได้อีกครั้ง และสุดท้าย แวนซ์ก็กอบกู้หน่วยงานเอ็นซีไอเอสให้กลับมาเปิดอีกครั้งได้สำเร็จ แต่เขาก็ถูกยืงเข้าที่หน้าอก 3 ครั้งทันที จากเจ้าหน้าที่หน่วย CID ที่แปรพักตร์ และได้เสียชีวิตลงต่อหน้าเพื่อนร่วมทีมของเขา (ฤดูกาลที่ 5-23)
* **นายแพทย์ เจมส์ "จิมมี่" พาล์มเมอร์ (Dr. James "Jimmy" Palmer)** รับบทโดย ไบรอัน ไดเอตเซน (Brian Dietzen) ปรากฏตัวครั้งแรกในตอนที่ 21 ในฤดูกาลแรก โดยเขาเข้ามาทำหน้าที่แทน เจอราล์ด แจ็คสัน ที่ถูกอารี ฮาสวารียิงจนได้รับบาดเจ็บสาหัส ในช่วงแรกเขาเข้ามาเพื่อหาประสบการณ์ในเข้าฝึกวิชาชีพในโรงเรียนแพทย์ ซึ่งก็ได้เริ่มเข้าเรียนในฤดูกาลที่ 5 และสามารถจบสาขานิติเวชได้ในฤดูกาลที่ 14 โดยเขาได้เปิดเผยในตอนที่ 13 ขณะเกลี้ยกล่อมคนที่กำลังจะกระโดดตึก เขามีนิสัยคล้ายคุณหมอมัลลาร์ดแต่มักถูกคุณหมอตำหนิเสมอเรื่องขับรถหลงทาง เขาเป็นผู้ป่วยโรคเบาหวาน จิมมี่เคยมีความสัมพันธ์กับเจ้าหน้าที่ลีในฤดูกาลที่ 4-6 แต่สุดท้ายเขาก็ได้คบหากับบรีนา สเลเตอร์ เจ้าหน้าที่จัดการศพ และได้แต่งงานกันในตอนแรกของฤดูกาลที่ 10 ในฤดูกาลที่ 11 ตอนที่ 23 เขาได้ทราบจากภรรยาว่ากำลังตั้งครรภ์ และคลอดลูกสาวชื่อ วิกตอเรีย อลิซาเบธ พาล์มเมอร์ ในตอนที่ 13 ของฤดูกาลที่ 12 ต่อมาในช่วงฤดูกาลที่ 15 เขาได้รับหน้าที่รักษาการในตำแหน่งหัวหน้าแพทย์ชันสูตรศพแทนคุณหมอมัลลาร์ดที่ขอลาไปสอนโรงเรียนแพทย์ที่นิวยอร์ก เขาได้รับตำแหน่งหัวหน้าแพทย์ชันสูตรศพในฤดูกาลที่ 16 ตอนที่ 17 หลังรักษาการในตำแหน่งดังกล่าวตั้งแต่ฤดูกาลที่ 15 อย่างไรก็ดี ในตอนที่ 7 ของฤดูกาลที่ 18 เขาได้เปิดเผยว่าภรรยาของเขาได้จากไปจากการติดเชื้อโควิด-19
* **เจ้าหน้าที่พิเศษ เอลินอร์ เรย์ "เอลลี่" บิชอป (Eleanor Raye "Ellie" Bishop)** รับบทโดย เอมิลี วิคเกอร์แชม (Emily Wickersham) ปรากฏตัวครั้งแรกในตอนที่ 9 ของฤดูกาลที่ 11 ในฐานะนักวิเคราะห์ของ NSA เธอสูญเสียคู่หูไปในตอนดังกล่าว ทำให้เธอตัดสินใจย้ายมาอยู่เอ็นซีไอเอส ตอนแรกเธอถูกวิพากษ์วิจารณ์อยู่บ่อยครั้งเรื่องการทำงานที่แปลกประหลาดของเธอ แต่ด้วยความสามารถด้านการวิเคราะห์และแก้ปัญหาของเธอ รวมถึงพัฒนาการที่โดดเด่นส่งผลให้เธอได้รับการยอมรับ เธอเคยแต่งงานกับทนายของ NSA ชื่อ เจค มัลลอยด์ แต่ในฤดูกาลที่ 13 เธอจับได้ว่าเขานอกใจจึงหย่าในที่สุด ในฤดูกาลที่ 14 เธอได้เริ่มคบหากับเจ้าหน้าที่คาซีม นาเซียร์ และถูกเขาขอแต่งงาน ซึ่งเธอตอบตกลง แต่ไม่นานเขาก็ถูกยิงเสียชีวิต ในตอนจบของฤดูกาลที่ 18 เจ้าหน้าที่บิชอปได้สารภาพว่าเธอเป็นต้นเหตุที่ทำให้เอกสารลับของ NSA รั่วไหล (ซึ่งเป็นเหตุการณ์ก่อนการปรากฏตัวครั้งแรกของเธอ) จึงรับผิดชอบด้วยการลาออกจากเอ็นซีไอเอสและไปเป็นเจ้าหน้าที่แฝงตัวร่วมกับ โอเด็ด มาโลนี อดีตเจ้าหน้าที่ CIA และเพื่อนของเจ้าหน้าที่ซิวา (ฤดูกาลที่ 11-18)
* **เจ้าหน้าที่พิเศษ นิโคลาส "นิค" ทอร์เรส (Nicholas "Nick" Torres)** รับบทโดย วิลเมอร์ วาลเดอร์รามา (Wilmer Valderrama) ปรากฏตัวครั้งแรกในตอนแรกของฤดูกาลที่ 14 เขาเป็นเจ้าหน้าที่แฝงตัวในภารกิจลาตินอเมริกา แต่ภารกิจถูกเปิดโปงและเขาต้องหลบๆซ่อนๆ โดยเขากังวลว่า หากเขาเปิดเผยตัวแล้วคนรอบข้างจะเป็นอันตราย กิบส์ได้ให้ตำแหน่งในทีมแก่เขา ช่วงแรกเขามีปัญหาเรื่องการปรับตัว เนื่องจากการเป็นเจ้าหน้าที่แฝงตัวมานาน ส่งผลให้ไม่ชอบการอยู่ในกฎระเบียบจึงชอบแหกกฎอยู่ประจำ แต่ก็มีข้อดีที่เขามีทักษะการต่อสู้ในระยะประชิดและการแก้ปัญหาหลายแบบ รวมถึงความรู้ด้านการจัดการสถานการณ์ทางสังคมและเป็นคนมีอารมณ์ขัน อย่างไรก็ดี การวางแผนการแก้ปัญหาของเขาก็มีความพิลึกอยู่บ้าง เขาเคยสูญเสียคู่หมั้นไปด้วยโรคมะเร็ง นอกจากนี้เขายังเป็นเพื่อนสนิทกับ เจน แทนเนนต์ เจ้าหน้าที่พิเศษชั้นผู้กำกับการแห่งเอ็นซีไอเอสประจำหน่วยเพิร์ลฮาร์เบอร์ (เอ็นซีไอเอส: ฮาวาย) ซึ่งมีเรื่องราวหลายอย่างที่เผชิญร่วมกันในขณะที่ทั้งคู่ยังฝึกอยู่ที่ศูนย์ฝึกอบรมเจ้าหน้าที่รัฐบาลกลาง ตลอด 5 ฤดูกาลแรกของเขา ทอร์เรสมักจะเป็นไม้เบื่อไม้เมากับเจ้าหน้าที่บิชอปอยู่เสมอ แต่นั่นก็ทำให้ทั้งสองค่อยๆพัฒนาความสัมพันธ์ จากเพื่อนร่วมงาน มาเป็นความใกล้ชิด และกลายเป็นแฟนกัน แต่การลาออกของบิชอปก็ทำให้ทอร์เรสฝังใจและเลือกจะเป็นโสดไปจนกว่าเขาจะตัดใจจากบิชอปได้ และเขาก็ได้เริ่มเปิดใจและออกเดตอีกครั้งในฤดูกาลที่ 22 แต่ทว่า เขาก็มีความหนักใจที่จะเปิดตัวแฟนใหม่ของเขา จนกระทั่งเพื่อนร่วมทีมรู้ว่าแฟนใหม่ของเขาคือ โรบิน ไนท์ พี่สาวของเจ้าหน้าที่ไนท์ เจ้าหน้าที่ทอร์เรสเป็นตัวละครที่ได้ปรากฏตัวในทุกๆซีรี่ส์เรื่องแยกหลักๆของเอ็นซีไอเอสมากที่สุดในปัจจุบัน ได้แก่ เอ็นซีไอเอส: ลอสแอนเจลิส, เอ็นซีไอเอส: นิวออร์ลีนส์ และเอ็นซีไอเอส: ฮาวาย (ฤดูกาลที่ 14-ปัจจุบัน)
* **เจ้าหน้าที่พิเศษ อเล็กซานดร้า "อเล็กซ์" ควินน์ (Alexandra "Alex" Quinn)** รับบทโดย เจนนิเฟอร์ เอสโพสิโต้ (Jennifer Esposito) เธอเคยเป็นเจ้าหน้าที่ภาคสนามของเอ็นซีไอเอสมาก่อน รวมถึงเคยร่วมงานกับกิปส์มาแล้ว แต่เนื่องจากคู่หูของเธอถูกสังหารในภารกิจแฝงตัว เธอจึงลาออกไปเป็นเจ้าหน้าที่ฝึกสอนที่ศูนย์ฝึกอบรมเจ้าหน้าที่รัฐบาลกลาง เคยสอนเจ้าหน้าที่แม็กกี บิชอป และทอร์เรส ในตอนแรกของฤดูกาลที่ 14 กิบส์ได้ขอร้องให้เธอหาคนที่เหมาะสมที่จะมาแทนดินอสโซ่ได้ ทว่าในท้ายตอน เขาเฉลยว่าเป็นแผนของเขาที่ต้องการดึงเธอกลับมาทำงานที่เอ็นซีไอเอส ซึ่งเธอตอบตกลง แต่ไม่นานเธอก็พบว่าแม่ของเธอเป็นโรคอัลไซเมอร์ จึงขอยุติการปฏิบัติหน้าที่ (โดยไม่ได้ลาออก) เพื่อไปดูแลแม่ (ฤดูกาลที่ 14)
* **เจ้าหน้าที่ MI6 อาวุโส เคลย์ตัน รีฟส์ (Clayton Reeves)** รับบทโดย ดวน เฮนรี่ย์ (Duane Henry) ปรากฏตัวครั้งแรกในตอนที่ 23 ของฤดูกาลที่ 13 โดยเคยร่วมงานกับเจ้าหน้าที่ดินอสโซ่ในต่างประเทศมาแล้ว เขาได้เข้าร่วมภารกิจกับเอ็นซีไอเอสหลายภารกิจและกลายเป็นส่วนหนึ่งของทีม เขาเป็นเด็กกำพร้าและต้องต่อสู้ชีวิตมาอย่างลำบาก มีทักษะทางด้านการแฝงตัว นิติวิทยาศาสตร์และการต่างประเทศ และเขามักจะมีเรื่องกับเจ้าหน้าที่ทอร์เรสเป็นประจำ เขาเสียชีวิตขณะปฏิบัติหน้าที่คุ้มครองแอ็บบี้ในตอนที่ 22 ของฤดูกาลที่ 15 (ฤดูกาลที่ 13-15)
* **เจ้าหน้าที่พิเศษอาวุโส ดร.แจ็คควิลีน "แจ็ค" สโลน (Dr. Jacqueline "Jack" Sloane)** รับบทโดย มาเรีย เบลโล (Maria Bello) ปรากฏตัวครั้งแรกในตอนที่ 4 ของฤดูกาลที่ 15 เธอย้ายมาจากสำนักงานที่แซนดีเอโกในฐานะที่ปรึกษาของผอ.แวนซ์ แม้ไม่ได้เป็นส่วนหนึ่งของทีม แต่เธอก็มีบทบาทสำคัญมาก ทั้งในด้านการวิเคราะห์ผู้ร้ายและการสัมภาษณ์เหยื่อ เธอเคยประจำการในกองทัพบก มียศเป็นร้อยโท เธอเคยไปประจำการที่อัฟกานิสถานและถูกผู้ก่อการร้ายจับไปทรมาน ซึ่งส่งผลกระทบทางจิตใจมากต่อเธอ แต่นั่นกลับช่วยเธอในการเข้าถึงเหยื่อได้มากขึ้น เธอเคยมีลูกสาวแต่ยกให้ผู้อื่นอุปการะไป ในช่วงฤดูกาลที่ 17 เพื่อนร่วมทีมเริ่มสังเกตว่าเธอมักจะแกล้งแหย่กิบส์เล่นอยู่บ่อยๆ ทำให้พวกเขาคิดว่าสโลนกำลังมีใจให้กิบส์ ในตอนที่ 7 ของฤดูกาลที่ 18 เธอได้เปิดเผยกับกิบส์ว่าเธอต้องการลาออกจากเอ็นซีไอเอสเพื่อลองทำสิ่งใหม่ๆ และในตอนที่ 8 ของฤดูกาลเดียวกัน หลังจากที่เธอและกิบส์ได้ช่วยเหลือเหล่าเด็กๆที่ถูกลักพาตัวในอัฟกานิสถาน เธอได้ตัดสินใจที่จะอยู่ที่นี่ต่อเพื่อช่วยเหลือและฟื้นฟูสภาพจิตใจของเหล่าเด็กๆ ซึ่งการลาออกของเธอนับเป็นจุดเริ่มต้นของการเปลี่ยนแปลงครั้งใหญ่ของซีรี่ส์หลังจากนี้ (ฤดูกาลที่ 15-18)
* **เจ้าหน้าที่พิสูจน์หลักฐาน เคซี่ ไฮนส์ (Kasie Hines)** รับบทโดย ดิโอนา รีซอนโนเวอร์ (Diona Reasonover) ปรากฏตัวครั้งแรกในตอนที่ 17 ของฤดูกาลที่ 15 ในฐานะผู้ช่วยส่วนตัวของคุณหมอมัลลาร์ด เธอมีนิสัยหลายอย่างใกล้เคียงกับแอ็บบี้ นั่นกลายเป็นเหตุผลหลักให้กิปส์เรียกเธอเข้ามาทำงานแทนแอ็บบี้ในตอนที่ 23 ของฤดูกาลเดียวกัน และได้ประจำตำแหน่งในตอนแรกของฤดูกาลที่ 16 (ฤดูกาลที่ 15-ปัจจุบัน)
* **เจ้าหน้าที่พิเศษ เจสซิก้า "เจส" ไนท์  (Jessica "Jess" Knight)** รับบทโดย คาทรินา ลอว์ (Katrina Law) ปรากฏตัวครั้งแรกในตอนที่ 15 ของฤดูกาลที่ 18 เธอเป็นหนึ่งในสมาชิกของเอ็นซีไอเอส หน่วย REACT (Regional Enforcement Action Capabilities Training Team หรือ หน่วยฝึกอบรมความสามารถในการบังคับบัญชาในระดับภูมิภาค / หน่วยตอบโต้) เพียงคนเดียวที่รอดชีวิตจากเหตุระเบิดในตอนดังกล่าว เธอได้ร่วมมือกับสมาชิกในทีมของกิบส์เพื่อสืบสวนหาตัวคนร้ายจนกระทั่งเปิดเผยว่าคือ ทอม ดอลตัน หัวหน้าทีมของเอ็นซีไอเอสหน่วย REACT หลังจากนั้นเธอได้ย้ายมาอยู่ในทีมของกิบส์แทนที่เจ้าหน้าที่บิชอปเพื่อตามหากิบส์ที่หายตัวไป เธอมีความสามารถด้านการเจรจากับผู้ต้องสงสัยและการสัมภาษณ์เหยื่อ และยังสามารถสื่อสารด้วยภาษาจีนแมนดารินได้ ซึ่งได้ทักษะมาจากพ่อของเธอ ซึ่งเป็นเจ้าหน้าที่เอ็นซีไอเอสประจำหน่วยฟาร์อีส ไนท์เริ่มมีความสัมพันธ์กับคุณหมอพาล์มเมอร์มาตั้งแต่ช่วงท้ายของฤดูกาลที่ 19 แม้เธอจะพยายามแยกแยะสถานะของทั้งคู่ระหว่างคู่ชีวิตกับเพื่อนร่วมงานก็ตาม แต่เพื่อนร่วมงานทุกคนต่างก็รับรู้และพยายามแซวให้ทั้งสองคนคบกัน จนกระทั่งไนท์และพาล์มเมอร์ได้ตกลงคบหากันจริงๆในช่วงท้ายของฤดูกาลที่ 20 นอกจากนี้ ในตอนจบของฤดูกาลที่ 21 ผู้อำนวยการแวนซ์ได้แต่งตั้งให้ไนท์เป็นหัวหน้าผู้ฝึกสอนเจ้าหน้าที่พิเศษหน่วย REACT รุ่นใหม่อีกด้วย แต่อย่างไรก็ดี การที่เธอรับข้อเสนอนี้ ทำให้ไนท์ต้องแยกตัวไปทำงานต่างเมืองชั่วคราว เธอจึงได้บอกเลิกคุณหมอพาล์มเมอร์และกลับมาเป็นเพื่อนกันเหมือนเดิม แม้ว่าปัจจุบันเธอจะกลับมาแล้วก็ตาม (ฤดูกาลที่ 18-ปัจจุบัน) 
* **เจ้าหน้าที่พิเศษ ชั้นผู้กำกับการ อัลเดน พาร์คเกอร์ (Alden Parker)** รับบทโดย แกรี่ โคล (Gary Cole) ปรากฏตัวครั้งแรกในตอนที่ 2 ของฤดูกาลที่ 19 ในตอนแรกเขาเป็นเจ้าหน้าที่เอฟบีไอที่แฝงตัวเข้ามาเพื่อสืบหา พอล เลเมอร์ ฆาตกรต่อเนื่องที่ระเบิดเรือของกิบส์จนทำให้กิบส์ได้รับบาดเจ็บและหายตัวไป เขาได้ร่วมมือกับทีมของกิบส์จนสามารถจับตัวเลเมอร์ได้ แต่ทว่า หลังจากนั้นเขาได้นำทีมเอฟบีไอไปจับตัวกิบส์เนื่องจากพฤติกรรมของเขาในระหว่างการสืบสวนคดี แต่ในท้ายที่สุดพาร์คเกอร์เลือกที่จะปล่อยตัวกิบส์ นำไปสู่การถูกไล่ออกจากเอฟบีไอของเขา หลังจากที่กิบส์ลาออกจากเอ็นซีไอเอสในตอนที่ 4 ของฤดูกาลที่ 19 ในตอนต่อมาผู้อำนวยการแวนซ์ได้เสนอตำแหน่ง เจ้าหน้าที่พิเศษ ชั้นผู้กำกับการ ให้กับพาร์คเกอร์ ซึ่งเจ้าหน้าที่แม็กกีได้ปฏิเสธมาก่อนหน้านี้ ในตอนแรกเขาปฏิเสธข้อเสนอ แต่หลังจากที่ได้ร่วมทำคดีกับทีมของกิบส์ เขาก็เปลี่ยนใจและรับข้อเสนอนี้ในช่วงท้ายของตอนที่ 5 ของฤดูกาลที่ 19 และขึ้นมาเป็น เจ้าหน้าที่พิเศษ ชั้นผู้กำกับการ คนใหม่ พาร์คเกอร์ป็นคนที่ชอบกินของหวานและเบเกอรี่มาก ซึ่งเห็นได้จากการที่เขามักจะนำของหวานมาแบ่งเพื่อนร่วมงานเป็นประจำ (ฤดูกาลที่ 19-ปัจจุบัน)

### ตัวละครรอง
#### เจ้าหน้าที่และบุคลากรเอ็นซีไอเอสและกองทัพ
* **ผู้อำนวยการ/หัวหน้างานอาวุโสประจำ[[กระทรวงความมั่นคงแห่งมาตุภูมิ]] โทมัส "ทอม" มอร์โรว์ (Thomas "Tom" Morrow)** รับบทโดย อลัน เดล (Alan Dale) อดีตผู้อำนวยการของเอ็นซีไอเอสในช่วงฤดูกาลที่ 1 ถึงตอนแรกของฤดูกาลที่ 3 ก่อนจะรับตำแหน่งหัวหน้างานอาวุโสประจำกระทรวงความมั่นคงแห่งมาตุภูมิ เสียชีวิตในฤดูกาลที่ 13 ตอนที่ 21 โดยฝีมือของอดีตเจ้าหน้าที่ซีไอเอ เทรนท์ คอร์ต (ฤดูกาลที่ 1-3, 10-13)
* **ผู้ช่วยแพทย์ เจอร์รัลด์ แจ็คสัน (Gerald Jackson)** รับบทโดย พานโช เด็มมิงส์ (Pancho Demmings) ผู้ช่วยแพทย์ชันสูตรศพคนแรกของซีรีส์ คุณหมอมัลลาร์ดมักโทษเขาเรื่องการขับรถหลงทางเป็นประจำ จนกระทั่งตอนที่สิบหกของฤดูกาลดังกล่าว เขาถูกยิงที่หัวไหล่ในระหว่างถูกจับเป็นตัวประกันโดยอารี ฮาสวารี เขาต้องเข้ารับการกายภาพบำบัด ไม่กี่วันก่อนกลับเข้าทำงานอีกครั้ง เขาก็ถูกผู้ก่อการร้ายรายเดิมจับเป็นตัวประกันอีกครั้งในสองตอนแรกของฤดูกาลที่ 3 ส่งผลให้เขาไม่กลับมาทำงานอีก (ฤดูกาลที่ 1, 3)
* **เรือโท/เรือเอก บัด เจ โรเบิร์ด จูเนียร์ (LTJG/CAPTJG/CAPT Bud J. Roberts Jr.)** รับบทโดย แพทริก ลาบยอร์โตซ์ (Patrick Labyorteaux) อดีตนายทหารพระธรรมนูญประจำกองทัพเรือสหรัฐ เป็นคนที่มีความสามารถทางกฎหมาย แต่เขาไม่ชอบกิปส์ที่เคยใช้เขาอนุมัติหลักฐานเอาผิดผู้การฮาร์มอน แรปป์ (Harmon 'Harm' Rabb, Jr.) แม้ตอนหลังจะพิสูจน์ได้ว่าฮาร์มบริสุทธิ์ก็ตาม (เป็นเนื้อเรื่องจากปฐมบทของเอ็นซีไอเอสในซีรีส์เรื่อง JAG ฤดูกาลที่ 8 ตอนที่ 20 และ 21) ปัจจุบันเป็นผู้การประจำฝ่ายกฎหมายภูมิภาคมิดแอตแลนติก ฐานทัพเรือนอร์ฟอล์ค (ฤดูกาลที่ 1, 14-15)
* **เจ้าหน้าที่พิเศษภาคสนามอาวุโส สแตน เบอร์ลีย์ (Stan Burley)** รับบทโดย โจเอล เกรทช์ (Joel Gretsch) อดีตเจ้าหน้าที่ประจำทีมของกิปส์ก่อนโทนี่จะมารับตำแหน่งแทน เขาเคยทำงานร่วมกับกิปส์มา 5 ปีจนกระทั่งถูกโยกย้ายไปเป็นเจ้าหน้าที่ไม่ประจำ สนิทกับแอ็บบี้และดักกี้มาก เขามักไปตรวจสอบคดีตามเรือและฐานทัพเรือต่างๆทั้งในและนอกประเทศ ในฤดูกาลที่ 9 ตอนที่ 22 เขาถูกสั่งให้ไปตรวจสอบเรือบรรทุกเครื่องบินเบนจามิน แฟรงคลินร่วมกับโทนี่และซีวา เขาสามารถหยุดยั้งผู้ก่อการร้ายได้ทัน ทว่าเขาได้รับบาดเจ็บ ในฤดูกาลที่ 10 ตอนที่ 19 เขาได้ทำคดีสุดท้ายร่วมกับทีมก่อนถูกย้ายไปสำนักงานข่าวกรองกองทัพเรือสหรัฐ เขากลับมาช่วยทีมทำคดีเพื่อนของเขาที่เป็นแพทย์อาสาถูกสังหารในตอนที่ 8 ของฤดูกาลที่ 13 (ฤดูกาลที่ 1, 9-10, 13)
* **เจ้าหน้าที่พิเศษ พอลล่า แคสสิดี้ (Paula Cassidy)** รับบทโดย เจสสิก้า สตีน (Jessica Steen) เจ้าหน้าที่พิเศษของเอ็นซีไอเอสประจำอยู่สำนักงานที่กวนตานาโม ประเทศคิวบา ได้ช่วยทีมสืบคดีทุจริตในเรือนจำที่นั่นและในภารกิจตามล่า อารี ฮาสวารี ก่อนเธอจะถูกย้ายไปเป็นเจ้าหน้าที่ประจำเรือ USS Kennedy และถูกส่งมาประจำทีมของกิปส์เป็นการชั่วคราวในฤดูกาลที่ 3 ตอนที่ 3 จากนั้นเธอได้รับการเลื่อนขั้นเป็นหัวหน้าทีมสืบสวนและปฏิบัติการ ในตอนที่ 19 ของฤดูกาลที่ 4 ทีมของเธอสลับเวรปฏิบัติภารกิจกับทีมของกิปส์และโดนระเบิดของผู้ก่อการร้ายจนลูกทีมเสียชีวิตทั้งหมด เธอกับทีมของกิปส์ร่วมกันสืบได้ว่าเป็นฝีมือผู้ก่อการร้ายที่วางแผนระเบิดฆ่าตัวตายและเธอได้เสียสละชีวิตปกป้องทุกคนด้วยการกระโดดกั้นมือระเบิดให้เข้าไปยังห้องปิดตาย (ฤดูกาลที่ 1-4 และ 12)
* **เจ้าหน้าที่พิเศษ คริสโตเฟอร์ "คริส" พัคชี (Christopher "Chris" Pacci)** รับบทโดย ทิม เคลเลเฮอร์ (Tim Kelleher) เจ้าหน้าที่พิเศษที่เคยประจำอยู่ในทีมของกิปส์ก่อนจะแยกตัวออกมาจากทีม ส่วนมากเค้ามักสืบคดีเก่าที่ปิดไม่ลง รวมถึงช่วยทีมกิปส์ในบางโอกาส ก่อนจะถูกสังหารอย่างโหดเหี้ยมในโรงแรมแห่งหนึ่งในตอนที่ 19 ของฤดูกาลที่ 1 (ฤดูกาลที่ 1, 8 และ 12)
* **เจ้าหน้าที่พิเศษ แคสซี่ เยสต์ (Cassie Yates)** รับบทโดย ทามารา เทย์เลอร์ (Tamara Taylor) อดีตคู่หูของเจ้าหน้าที่พัคชีที่ย้ายไปทำงานในหน่วยปราบปรามยาเสพติด ในฤดูกาลที่ 2 ตอนที่ 22 เธอกลับมาช่วยทีมกิปส์ในการไขคดีเชื้อโรคในซองจดหมายปริศนา ซึ่งเกี่ยวข้องกับคดีข่มขืนในอดีตที่เธอเคยทำร่วมกับพัคชี และกลับมาอีกครั้งในตอนที่ 22 ของฤดูกาลที่ 3 เพื่อร่วมกับทีมทีมกิปส์ในการเจรจากับพ่อค้ายาซึ่งจับผู้อำนวยการเช็พเพิร์ดไว้เป็นตัวประกัน เธอไม่ชอบซีวาเพราะคิดว่าเธอไม่มีทักษะในการเป็นเจ้าหน้าที่สืบสวนและปล่อยให้ผู้ต้องสงสัยตายในการควบคุมจนเกิดเรื่องดังกล่าวขึ้น (ฤดูกาลที่ 2 และ 3)
* **ผู้ช่วยเจ้าหน้าที่พิสูจน์หลักฐาน ชาร์ลส "ชิพ" สเตอร์ลิงก์ (Charles "Chip" Sterling)** รับบทโดย ไมเคิล เบลลิสซารีโอ (Michael Bellisario) ผู้ช่วยของแอ็บบี้ที่ผู้อำนวยการเช็พเพิร์ดส่งมาแทนการขึ้นเงินเดือนของเธอ เนื่องจากเข้ามาในสถานะเด็กใหม่ จึงกลายเป็นคนที่ถูกดินอสโซ่กลั่นแกล้งบ่อย ๆ และกิบส์ก็ค่อนข้างเมินเฉยต่อคำพูดของเค้า ทว่าการเข้ามาทำงานในเอ็นซีไอเอสของเค้าเป็นแผนในการแก้แค้นเจ้าหน้าที่ดินอสโซ่ที่เคยทำให้เขาสูญเสียงานไป ในตอนที่ 9 ของฤดูกาลที่ 3 เค้าใส่ร้ายเจ้าหน้าที่ดินอสโซ่ในคดีฆาตกรรม ซึ่งเกือบจะสำเร็จจนกระทั่งแอ็บบี้สามารถหาหลักฐานแก้ต่างได้ ด้วยความโกรธเค้าจึงวางแผนจะฆ่าแอ็บบี้ แต่ไม่สำเร็จและถูกจับตัวไว้ได้ในที่สุด จากเรื่องทั้งหมดที่ชิพก่อไว้จึงเป็นสาเหตุที่ทำให้แอ็บบี้ขอทำงานคนเดียวและไม่รับผู้ช่วยอีกเลยจนกระทั่งฤดูกาลที่ 8 (ฤดูกาลที่ 3)

#### ครอบครัวของตัวละครหลัก
#### เจ้าหน้าที่และบุคลากรหน่วยงานอื่น
* **นักสืบเอกชน โทไบแอส ซี "ที.ซี." ฟอร์เนล (Tobias C. "T. C." Fornell)** รับบทโดย โจ สปาโน (Joe Spano) เจ้าหน้าที่พิเศษอาวุโสของ FBI ที่ปรากฏตัวตั้งแต่ตอนแรกของซีรี่ส์ ซึ่งไม่ถูกกับทีมของกิบส์เพราะเขารู้สึกว่าเอ็นซีไอเอสมักจะแย่งผลงานของเอฟบีไอไปเสมอ (แต่ที่จริงแล้วทั้งสองคนสนิทกัน) จากการที่ร่วมทำคดีกับทีมของกิบส์มาหลายฤดูกาลทำให้เขาเปิดใจและกลายมาเป็นเจ้าหน้าที่ต่างหน่วยงานที่เป็นมิตรกับเอ็นซีไอเอสไปในที่สุด ในตอนจบของฤดูกาลที่ 2 ได้มีการเปิดเผยว่าฟอร์เนลเคยแต่งงานกับ ไดแอน สเตอร์ลิงก์ ภรรย่าเก่าคนที่สองของกิบส์ (ซึ่งกิบส์มักจะเตือนเสมอว่าอย่าไปยุ่งกับเธอ) และมีลูกสาวด้วยกัน 1 คนที่ชื่อ เอมิลี ฟอร์เนล (ภายหลังเสียชีวิตในตอนที่ 9 ของฤดูกาลที่ 18 จากการเสพยาเกินขนาด) ทำให้เป็นหนึ่งในตัวเชื่อมความสัมพันธ์หลักของกิบส์และฟอร์เนล ในตอนที่ 22 ของฤดูกาลที่ 13 ฟอร์เนลถูกอดีตเจ้าหน้าที่ซีไอเอ เทรนต์ คอร์ต ยิงจนได้รับบาดเจ็บสาหัส ทำให้เขาต้องพักรักษาตัวที่บ้านของกิบส์นับตั้งแต่ตอนนั้นจนถึงช่วงแรกๆของฤดูกาลที่ 14 และในฤดูกาลที่ 15 ฟอร์เนลถูกไล่ออกจากเอฟบีไอเนื่องจากการสร้างหลักฐานเพื่อเอาผิด เกเบรียล ฮิกส์ ซึ่งทำให้เขามาเป็นนักสืบเอกชนเพื่อสืบคดีนี้โดยเฉพาะ ซึ่งภายหลังทีมของกิบส์ได้ค้นพบว่าเกเบรียลมีความผิดจริงๆและถูกจับกุม แม้ฟอร์เนลจะได้รับการเสนอให้กลับมาเป็นเจ้าหน้าที่เอฟบีไออีกครั้ง แต่เขาปฏิเสธข้อเสนอและเลือกที่จะเป็นนักสืบเอกชนต่อไป ฟอร์เนลเป็นตัวละครสมทบตัวเดียวที่ปรากฏตัวในทุกๆฤดูกาล ยกเว้นฤดูกาลที่ 17 และ 22 (ฤดูกาลที่ 1-16, 18-21)

#### อาชญากร
* **อารี ฮาสวารี (Ari Haswari)** รับบทโดย รูดอล์ฟ มาร์ติน (Rudolf Martin) ปรากฏตัวครั้งแรกในฤดูกาลที่ 1 ตอนที่ 16 เขาเป็นอดีตเจ้าหน้าที่มอสสาดที่ผันตัวไปเป็นผู้ก่อการร้าย และเป็นหัวหน้ากลุ่มแอล-ไคดาหน่วยย่อยที่แผงตัวอยู่ในวอชิงตัน ดี.ซี. ซึ่งหน่วยเอ็นซีไอเอส โดยเฉพาะตัวละครหลักๆแทบทุกตัวในขณะนั้น (กิบส์, แจ็คสัน, ดั๊กกี้, เคท, ผอ.มอร์โรว์, แอ็บบี้, โทนี่, ฟอร์เนล, และแมคกี) ต่างตกเป็นเป้าหมายของอารีในการสังหารและการประทุษร้าย โดยคดีที่อารีก่อถือเป็นอาชญากรรมต่อเนื่องที่ลากยาวนานที่สุดในซีรี่ส์ จนกระทั่งการปะทะกันอีกครั้งของอารีและเอ็นซีไอเอส ในตอนจบของฤดูกาลที่ 2 เขาสังหารเคทได้สำเร็จ ทำให้สมาชิกเอ็นซีไอเอสที่เหลือต่างกลับมาวางแผนอีกครั้งเพื่อป้องกันการก่ออาชญากรรมครั้งต่อไป รวมไปถึงการร่วมมือกับเอฟบีไอ และการติดต่อประสานงานกับมอสสาด ซึ่งมอสสาดได้ส่ง ซีวา ดาวิด เจ้าหน้าที่มอสสาดผู้เป็นน้องสาวต่างมารดาของอารีมาช่วยในภารกิจนี้ และในช่วงท้ายของฤดูกาลที่ 3 ตอนที่ 2 อารีได้บุกเข้าไปในบ้านของกิบส์ และซ่อนตัวอยู่ในห้องต่อเรือเพื่อลอบสังหารเขา และซีวาที่ซุ่มตามมาในภายหลังก็ได้สังหารอารีลงได้ในที่สุด (ฤดูกาลที่ 1-3)

#### อื่นๆ
* **วิเวียน แบล็คแอดเดอร์ (Vivian Blackadder)** รับบทโดย รอบิน ลิฟลี (Robyn Lively) เจ้าหน้าที่เอ็นซีไอเอสดั้งเดิมในทีมของกิบส์ที่ปรากฏตัวเฉพาะในซีรี่ส์ JAG ฤดูกาลที่ 8 ตอน "Ice Queen" และ "Meltdown" ซึ่งเป็นตอนเปิดตัวเหล่าสมาชิกทีมเอ็นซีไอเอส เธอเป็นอดีตเจ้าหน้าที่ FBi ที่มาเข้าร่วมทีมของกิบส์ในการทำคดีที่เกิดขึ้นในตอนดังกล่าว ซึ่งพี่ชายของเธอได้เสียชีวิตในตอนนั้น ตลอดทั้งสองตอนเธอได้แสดงออกถึงความใจร้อนและโกรธแค้นออกมาอย่างเห็นได้ชัด และมุ่งมั่นในการทำคดีเพื่อที่จะแก้แค้นผู้ก่อเหตุอยู่ตลอดเวลา ทำให้กิบส์ไม่พอใจในรูปแบบการทำงานของเธอ รวมไปถึง โทนี แอ็บบี้ และดักกี้ ที่รู้สึกห่างเหินและไม่พอใจเหมือนกัน และในตอน Meltdown เธอได้ทำลายแผนที่วางไว้ทั้งหมดเพื่อลุยเดี่ยวในการจัดการผู้ก่อเหตุ ทำให้กิบส์ไม่มีทางเลือกที่จะเชิญเธอออกจากทีมจากการไม่ปฏิบัติตามกฎและการใช้อารมณ์ส่วนตัวในการสืบสวน และทำให้กิบส์ต้องหาสมาชิกใหม่มาเข้าทีมในตอนแรกของซีรี่ส์ NCIS ไม่มีการระบุว่า เธอถูกไล่ออกจากเอ็นซีไอเอส หรือย้ายกลับไปยัง FBI และไม่มีใครทราบถึงสถานะของเธอในปัจจุบันว่ายังมีชีวิตอยู่หรือไม่ (JAG ฤดูกาลที่ 8)

## รายละเอียดทางโปรดักชั่น
## ตอน
## เฟรนไชส์และการเชื่อมโยงไปสู่ซีรีส์อื่น
## การจัดจำหน่าย
## รางวัลที่ได้รับ
## อ้างอิง

หมวดหมู่:รายการโทรทัศน์ภาษาอังกฤษ
หมวดหมู่:ภาพยนตร์ชุดทางโทรทัศน์อเมริกัน
หมวดหมู่:รายการที่ออกฉายทางทรูวิชั่นส์
หมวดหมู่:รายการโทรทัศน์ช่องซีบีเอส
หมวดหมู่:รายการโทรทัศน์ที่เริ่มออกอากาศตั้งแต่ พ.ศ. 2546
หมวดหมู่:ซีรีส์ทางโทรทัศน์โดยซีบีเอสสตูดิโอส์